# Dramaforløp: Jesus rir inn i Jerusalem

Tidsramme: 2,5-5 timer

Størrelse på gruppe: 3-60 barn

Behov for ledere: Kan kjøres alene, men anbefaler å ha med en voksen som kan være med å veilede / holde roen, dersom gruppen er stor

Tid til forberedelse på forhånd:

* 10 minutter til tekstmeditasjon for deg selv (kan skippes, men anbefales)
* 10 minutter til å lese gjennom bakgrunn for tekst
* 30 minutter for å forstå opplegget
* 10 minutter samme dag, for å sjekke at du har oversikt over gangen i opplegget og vet hva du skal si på de ulike stedene
* 15 minutter for å memorere preken

Tid underveis:

* 15 minutter til å ta inn innspill fra barna inn i prekenen

Totalt: 1,5 time

Opplegget inneholder:

1. Introduksjon til samlingen
2. Søndagens tekst, i fortellingsformat
3. Navneøvelse
4. Oppvarmingsøvelser
5. Lage frysbilder av fortellingen
6. Oppsummering

Målet med metodevalg:

* Bruke flere sanser for å lære og forstå bibeltekst
* Leke med historien på en måte som gjør at en kan repetere, uten at det blir kjedelig

Målet med samlingen:

* Refleksjonene i siste del av samlingen
* Gjøre barna delaktige i tekstlesningen
* Gjøre tekstlesningen levende for gudstjenestedeltakerne

Rommet:
Her må dere bruke de mulighetene dere har. Men under alle ulike forutsetninger: ta bort rot, ting som ikke skal være der og alt som kan forstyrre og stjele oppmerksomhet. Jobb gjerne i et rom der barna har tatt av sko og der det er rent på gulvet (hvis kaldt på gulvet, be de ta med ullsokker).

#### Generelle tips:

* Sørg for å ha fjernet rot og ting som kan stjele oppmerksomhet
* Ha tydelige rammer for eventuell mobilbruk
* Beveg deg bort til barn som er urolige og bråker, i stedet for å irettesette fra der du står / sitter
* Vær oppmerksom på hvordan du bruker stemmen din: har du tendens til å snakke for svakt, vær bevisst på å snakke høyt og tydelig. Har du tendens til å høres streng ut, vær bevisst på å smile. Velg åpent språk.
* Selv om barna er aktive hele tiden, krever de mye konsentrasjon. Gi derfor barna forutsigbare pauser til å gå på toalettet / drikke / fruktpauser, slik at du unngår at barna går til og fra.
* Vær godt forberedt, slik at du er trygg og at du ikke mister oppmerksomheten til barna.
* Dersom et barn eller gruppe ikke vil være med / bråker, ha avtale med leder på forhånd at han / hun ta de med på gangen / annet sted, for å snakke med dem. Undersøk hvorfor de ikke vil samarbeide, snakk respektfullt, men vær tydelig på at de må de være med på opplegget.

## 1: Introduksjon til samlingen

### Forslag til introduksjon:

I morgen er det gudstjeneste. Hver gang det er gudstjeneste leser vi fra bibelen. I morgenskal vi ikke lese fra bibelen, men dere skal vise frem fortellingen fra bibelen! Det skal vi gjøre med at dere skal få dramatisere historien.

Nå skal jeg lese en historie til dere. Dette er historien som dere skal dramatisere. Det er derfor viktig at dere lytter godt! Før jeg leser historien må jeg forklare noen ting:

* I historien hører dere om jøder. På skolen har dere kanskje lært at kristendommen har kommet fra jødedømmen. Jesus var jøde, og etterfølgerne til Jesus, som vi som hører til denne kirken også er, blir kalt kristne.
* I gamle testamentet i bibelen, står det om Messias. Jødene tenkte at Messias kom til å være en konge som skulle fri dem fra romerne.
* I historien hører dere om tempelet. Dette var tempelet til jødene og det var veldig strenge regler for hvem som fikk gå inn og oppholde seg de ulike stedene. I kirken vår her får alle gå fritt rundt omkring, men for jødene var tempelet hellig. Det var så hellig at de som ikke var jøder fikk ikke gå inn, men måtte være på utsiden, i forgården. I tempelet var det vanlig å ofre dyr til Gud.

Sørg for at barna er klare til å lytte, oppfordre de gjerne til å lukke øynene og konsentrere seg.

## 2: Søndagens tekst, i fortellingsformat

**Mål:** Introdusere teksten, skape bilder

**Tid:** 5-10 minutter

Du kan selvsagt øve denne inn og spille historien der du er eselfolen. Men vi tror det også vil fungere å lese den som historie.

Det var en helt vanlig dag for eselet og eselfolen. De stod utenfor byen Jerusalem, i Israel, spiste litt høy og hadde ikke store planer for dagen. De hadde hørt snakk om at det var en mann som het Jesus som var på vei til byen, men de kom nok ikke til å få med seg dette. De måtte være hjemme og være med å arbeide litt på gården, og dessuten var de bundet fast, slik at bonden ikke skulle miste dem!

Plutselig så eslene to menn komme gående. De kom nærmere og nærmere, og plutselig var de helt borte hos eslene. Mennene så snille ut. Så sa de «Herren har bruk for dem» og så tok de bare eslene med seg! Egentlig så er jo dette stjeling, men eieren til eslene sa at det var greit.

Eslene lyttet til de to mennene. Det viste seg at disse var disiplene, altså vennene, til Jesus. Åj! Så spennende! Kanskje de skulle til Jesus?

Etter hvert så de masse folk, og eslene skulle visst helt bort dit. Så ble de pyntet, og en mann satte seg oppå eselfolen. Eselfolen hadde aldri blitt ridd på før, så den ble litt usikker og redd. Han så bort på eselmoren og hun sa: «dette kommer til å gå helt fint. Bare gå helt som vanlig og følg med der folkene sier du skal. Jeg går rett ved siden av deg». Da ble eselet trygt og de begynte å gå.

Mannen oppå eselfolen så helt vanlig ut og hadde helt vanlige klær. Men det virket som at det var denne mannen alle fulgte etter! Mannen som satt på eselfolen var Jesus!

De gikk inn mot byen og etter hvert begynte menneskene å skjære palmegrener og legge på bakken og noen sprang foran og la kapper på veien. Eselfolen spurte moren hvorfor folkene la klærne sine på veien, og da forklarte eslemoren at det var en måte å vise respekt og heie på Jesus. Folkene rundt ropte og snakket i munnen på hverandre. Mange av de ropte «Hosianna, Davids sønn! Velsignet er han som kommer i Herrens navn! Hosianna i det høyeste!». Dette skjønte i alle fall ikke eselfolen noe av, så han spurte eselmoren hva dette betydde. Hun forklarte at jødene ventet på messias som skulle komme og fri folkene fra romerne. Og nå trodde de at messias var Jesus!

Eslene, Jesus og alle folkene kom etter hvert inn til Jerusalem og så gikk de opp til tempelet, som var jødenes kirke. Da de nærmet seg tempelet, hørte eselmoren noen voksne som sa: «kan det virkelig stemme at denne Jesus er messias, kongen, som vi venter på? Konger pleier jo alltid å ri på hester, for å vise at de er sterke i krig? Jesus rir jo på et esel? Det betyr jo at en kommer i fred? Det er jo ikke en sånn konge vi har sett for oss?

Plutselig kjente eselfolen at Jesus strammet føttene litt. Det virket nesten som han var litt irritert. Så hoppet Jesus plutselig av eselet og gikk opp mot tempelplassen. Han så sint ut. Eslene snek seg etter for å se hva Jesus skulle.

Så gikk Jesus helt opp på tempelplassen, der man egentlig skulle be, men der det ikke lengre var plass, og så jaget han ut alle som solgte ting der, mens han ropte: «Mitt hus skal kalles et bønnens hus. Men dere gjør det til en røverhule.» Eslene så på hverandre. Hvordan kom prestene til å reagere på dette? Tempelet var jo Guds hus. Og nå kom plutselig Jesus og sa at det var hans hus. Betydde dette at folkemengden hadde rett? De hadde jo sagt at Jesus var messias, altså redningen som Gud skulle sende.

Eselfolen skjønte ikke helt hvorfor Jesus var så sint. Hva mente han egentlig med at tempelet var blitt til en røverhule? Eselmammaen forklarte: Det var bare jøder som fikk komme inn i tempelet. Og helt innerst i tempelet var det bare prestene som fikk være. Men på tempelplassen skulle det være plass til alle, slik at alle kunne komme og be til Gud. Men slik var det ikke. Hele plassen var fylt av folk som vekslet penger, slik at en kunne kjøpe dyr til å ofre. Da forsto eselfolen hvorfor Jesus var så sint. Alle fikk jo ikke lov til å komme og be til Gud!

Etter hvert så eslene at Jesus roet seg litt ned. Og da satte Jesus seg ned med noen syke mennesker, og gjorde dem friske.

Så hørte plutselig eselfolen barn som sang. De sang: «Hosianna, Davids sønn, hosianna, Davids sønn!» Dette var det samme som folkemengden hadde ropt. Dette var en hyllest, og det betydde at de mente Jesus var messias.

Eselfolen var helt begeistret for alt som skjedde. Og plutselig ble det enda mer drama! Da kom prestene ut fra tempelet og spurte Jesus: hører du hva de sier? Og da svarte Jesus «ja: Har dere aldri lest: fra småbarns og spedbarns munn har du latt lovsang lyde». Eselfolen syntes dette var litt vanskelig å forstå, så eselmammaen forklarte at dette betydde at barna og de vanlige folkene hadde skjønt at Jesus var messias, men at prestene, som kunne veldig mye mer om Gud, ikke hadde skjønt det.

Etter hvert begynte det å bli kveld. Prestene var forferdet for at Jesus hadde spottet Gud. Jesus gikk ut av byen og folkene gikk hjem til husene sine. Eselet og eselfolen begynte også å rusle hjemover. Solen stod lavt på himmelen og på hjemveien lå det fortsatt palmegrener og kapper som folk tidligere på dagen hadde lagt på bakken. Eslene hadde jammen fått se og oppleve mye denne dagen. De hadde fått hjelpe Jesus, og de hadde møtt Messias, som jødene ventet på. Denne dagen kom te til å huske lenge.

## 3: Navneøvelse

### Øvelse: Lære navn

**Lengde:** 10-30 min, avhengig av størrelse på gruppe

**Mål:** fokus, lære navn, skape trygghet i gruppen

Det er svært verdifullt å lære navnene til hvert enkelt barn. Det gjør at barna opplever å bli sett og det gjør det også mer effektivt å holde ro i gruppen, da du kan snakke direkte til barna. Dersom dere ikke allerede har brukt tid til å lære navnene, anbefales det derfor at dere starter med denne øvelsen.

Lag sirkel av alle barna. Hver person skal si navnet sitt og et ord med bevegelse som begynner på forbokstaven sin. Leder (Ida) begynner leken.: Ida går frem ett skritt og kan da si «Ida is» og gjøre bevegelse av å spise is, mens hun sier is. Så sier og gjør alle det Ida sa og gjorde. Så er det neste person. Da sier og gjør først alle «Ida is» og så sier personen sitt navn og ord, og gjør bevegelsen sin. Alle gjentar. Så er det tredje person osv. Til slutt sier en alle barnas navn og bevegelse. Øvelsen tar litt tid, men den er fin for å få konsentrasjon, at alle barna får delta og for å lære navn.

Dersom dere har deltakere som sitter i rullestol / går på krykker eller andre ting, be barna velger bevegelser som alle kan gjøre.

## 4: Oppvarmingsøvelser

**Lengde:** 30-60 minutter, alt etter størrelse på gruppe, trygghet og mestring

 **Mål:** Å jobbe med drama i en gruppe der barna ikke kjenner hverandre, eller bare kjenner noen, krevet at det skapes trygghet i gruppen. Derfor er det viktig å sette av god tid til dette. I opplegget skal også barna skape dramastykket. Derfor er det viktig å bruke god tid på å komme inn i en kreativ modus, slik at barna opplever mestring når de skal inn i den kreative delen med å jobbe med selve teksten.

**Forslag til introduksjon:**
Dere skal jo lage dramatiseringen litt senere, så nå er det viktig at vi blir skikkelig klare til dette. Derfor skal vi ha litt ulike dramaleker. Noen av dere har kanskje hatt slike leker før? For noen er dette kanskje nytt? Selv om dette kanskje er lutt uvant for noen, så prøv å bli med likevel. Det er også viktig at vi ikke ler av hverandre, men at vi konsentrerer oss om oss selv og det vi selv skal gjøre.

### Øvelse: sirkelen

**Mål:** fokusere barna, skape trygghet i gruppen

Lag en sirkel med alle deltakerne. Ledere er også med. Leder lager bevegelser med armene. Alle i sirkelen skal gjøre likt som lederen. Alle skal være stille. I begynnelsen vil dette kanskje være uvant og det vil kanskje være litt fnising. Da er det viktig at du som leder beholder roen og ha tro på øvelsen. Når du opplever at roen har senket seg og barna er konsentrert, kan en annen leder overta. Så kan hvert barn prøve å lede en gang hver.

Dersom dere har deltakere som sitter i rullestol / går på krykker eller andre ting, be barna velger bevegelser som alle kan gjøre.

### Øvelse: følelser og handlinger

**Mål:** Fokus, bli kjent med metoden en skal bruke i dramatiseringen av teksten

Spre barna i rommet. Si til barna: «nå skal vi øve på å gjøre og vise ulike ting. Alle skal være stille. Det kan hende at det er litt uvant. Men ingenting er galt! Prøv å tenke på deg selv, og ikke på de andre rundt.

Nå jeg sier et ord eller setning, skal dere gå inn i et frysbilde, altså at dere skal være statuer som ikke rører dere:

* Lese
* Spise
* Tenke
* Se på TV
* Kjede seg

Nå skal dere vise følelser:

* Gla
* Sint
* Spørrende
* Forventningsfull
* Irritert
* Begeistret

Dersom du ser at de sliter litt etter første ord, spør hvordan de opplevde det. Gi tips som: ikke tenk på de andre, ingenting er feil, nå øver vi bare.

### Øvelse: frysbilder

**Mål:** fokus, bli kjent med metoden en skal bruke i dramatiseringen av teksten

**Til leder:**

Her skal vi lage små frysbilder som viser en handling eller situasjon i frysøyeblikket. Å bruke frysbilder er en fin og god måte å lære å samarbeide i en gruppe. Man får også i gang tankeprosesser og en nonverbal kommunikasjon i gruppen.

Del barna inn i grupper på 3-6 personer (del de opp der de står).

**Forslag til introduksjon:**

Nå skal dere lage noe som heter frysbilder. Jeg skal si noen handlinger til dere, og så skal dere lage frysbilder. Dere kan ikke prate sammen. Det er viktig å ikke tenke så mye, men bare å gjøre det som ramler ned i hodene deres.

For hvert bilde:

* Barna sitter i gruppene
* En og en gruppe kommer frem
* Mens leder leser setning går barna i frysbilde
* Leder sier takk, gruppen setter seg, ny gruppe kommer frem
* Gjenta til alle har vist frem frysbildet sitt

Setninger til frysbilder:

* Kakene i kirken var veldig gode denne dagen.
* De var skikkelig sinte.
* Plutselig kom en svær okse løpende imot dem.
* De ville bygge et skikkelig høyt tårn.
* De hørte en lyd. Var det kirkeklokkene?
* De ba en bønn om å få styrke og mot. Det ville de trenge denne dagen.
* Barna sang.

## 5: Lage frysbilder av fortellingen

Til leder:

Denne sesjonen kommer til å være forskjellig, avhengig av hvor stor gruppe dere er. Vi tror den vil fungere greit med en gruppe så liten som 3 personer, til en gruppe på 60, men dere må gjøre nødvendige justeringer.

Denne øvelsen bygger en gradvis opp:

1. Frysbilde alle setninger
2. Frysbilde 1 setning
3. Bevegelig bilder
4. Ekstra avslutning

 Den enkleste varianten er at leder leser tekst og barna lager frysbilder av hver av de ti delene. Den mest avanserte er bevegelige bilder. Ekstra avslutning (d) kan kombineres både med alle variantene og vi anbefaler å ha med ekstra avslutning dersom dere går for den enkleste varianten, med frysbilder, der leder leser all tekst.

Har du barnegruppe på 3-8 barn, kan alle vise alle bildene. Dersom gruppen er stor, viser hver gruppe ett stillbilde hver. Den mest avanserte varianten er at barna sier all tekst selv.

Du velger hvor mange stadier du vil gjøre. Erfaringsmessig tar barna dette raskt, og de er også flinke til å lære ting utenat. Så vi vil anbefale å være åpen for å gjøre alle stadiene. Men også bare ett stadie vil fungere bra.

Det kan tenkes at dette er en litt annerledes måte å jobbe med drama på, siden en ikke har de tradisjonelle replikkene og rollene og fokus på kostymer. Vi vil anbefale å ikke si noe om dette til barna. Men dersom noen spør eller kommenterer at «dette er ikke drama», «dette er ikke ordentlig skuespill», så kan du bekrefte at ja, dette er kanskje ikke helt det de er vane med, og at dette er en for drama som heter «Tablåer» og «dramaforløp» og at drama kan gjøres på veldig mange forskjellige måter.

Dersom noen vil bruke rekvisitter / kostymer, vil vi anbefale at det først åpnes opp for dette i c: bilde med bevegelse. Grunnen for dette er for at barna først skal bli vant til å jobbe uten rekvisitter / kostymer. Dersom de ikke spør etter kostymer / rekvisitter, er det ikke nødvendig å introdusere de for det, så sant du ikke ser behov for at de trenger noe for å komme i gang.

**Vær tydelig på når barna skal være i frys og når bildet er ferdig. Dette kan gjøres med nikk, eller et takk. Dette er viktig å være bevisst på gjennom hele den følgende sesjonen.**

### Frysbilder av 9 setninger

**Tid: 45 min**

Del barna i grupper på 4-6 barn i hver gruppe.

Si til barna at nå skal vi begynne på dramatiseringen til i morgen. Vi skal lage frysbilder!

**Før hvert frysbilde leser du først teksten, og spør om noen har spørsmål om hva dette betyr. Forklar vanskelige ord.**

For hver enkelt tekstdel, se alle frysbildene fra hver gruppe, slik som i forrige øvelse med frysbildene.

1. Da de nærmet seg Jerusalem og kom til Betfage ved Oljeberget, sendte Jesus to disipler av sted og sa til dem: «Gå inn i landsbyen som ligger foran dere! Der skal dere straks finne et esel som står bundet og har en fole hos seg. Løs dem og lei dem hit til meg!
2. Og om noen kommer med spørsmål, skal dere svare: ‘Herren har bruk for dem.’ Da skal han straks sende dem med dere.»  Dette skjedde for at det ordet skulle oppfylles som er talt gjennom profeten:
3. *Si til datter Sion:*
*Se, din konge kommer til deg,
ydmyk er han og rir på et esel*
*og på trekkdyrets fole.*
4. Disiplene gikk av sted og gjorde som Jesus hadde sagt, og hentet eselet og folen. Så la de kappene sine på dem, og han satte seg opp. Mange i folkemengden bredte kappene sine ut over veien, andre skar greiner av trærne og strødde på veien.
5. Og mengden som gikk foran, og de som fulgte etter, ropte:
          *Hosianna,* Davids sønn!
          *Velsignet er han som kommer i Herrens navn!*
          *Hosianna i det høyeste!*
6. Da han dro inn i Jerusalem, ble det uro i hele byen, og de spurte: «Hvem er dette?»  Og mengden svarte: «Det er profeten Jesus fra Nasaret i Galilea.»
7. Så gikk Jesus inn på tempelplassen og jaget ut alle dem som solgte og kjøpte der. Han veltet pengevekslernes bord og duehandlernes benker og sa til dem: «Det står skrevet: *Mitt hus skal kalles et bønnens hus.* Men dere gjør det til *en røverhule.*»
8. På tempelplassen kom noen blinde og lamme til ham, og han helbredet dem.Men da overprestene og de skriftlærde så undrene han gjorde og hørte barna som ropte i helligdommen: «Hosianna, Davids sønn!» ble de forarget og spurte ham:
9. «Hører du hva de sier?» «Ja», svarte Jesus. «Har dere aldri lest:
          *Fra småbarns og spedbarns munn*
          *har du latt lovsang lyde!*». Så forlot han dem og gikk ut av byen, til Betania. Der ble han natten over.

### Frysbilde av 1 setning hver

**Tid: 30**

* **Lag nye grupper**
* Del barna i 9 grupper. Optimalt har en grupper med maks 7 barn. Gruppene kan være ned mot 3 medlemmer. Dersom de er trygge og modne, kan det også fungere med to og to. Dersom dere er en gruppe på 10-15 barn, lag to-tre bilder om gangen. Dersom dere er ned mot 8 barn, kan gruppene ta 4-5 hver.

Videre forklaring går ut fra at det er 9 grupper med barn.

Nå får gruppene 20 minutter til å jobbe med sin tekstdel.

Når 20 minutter er gått, viser alle gruppene sine bilder.

###

### Bilde med bevegelse

**Tid: 30**

**Bruk samme grupper**

Nå skal bildene bevege seg. De skal starte i et bilde og bevege seg til et sluttbilde. Ønsker de å ha en forteller? Skal alle si all tekst? Vil de at lederen sier teksten og så kan de gå i frysbildet? Barna jobber i 20 minutter med samme tekst.

Det er veldig bra om de i denne fasen klarer å fremsi teksten uten å se på lapp. Dette kan for eksempel gjøres ved at alle eller noen sier frem teksten. Da er det lettere å huske utenat, og det er lettere å komme på sporet om en glemmer noe.

### Ekstra avslutning

**Tid: 15 min**

Det nest siste som skjer i teksten er at Jesus sier «Ja. Har dere aldri lest: Fra småbarns og spedbarns munn har du latt lovsang lyde!»

For å understreke dette poenget kan dere gjøre følgende:

Når siste frysbilde er ferdig, kan en understreke dette sitatet med at en og en gruppe gjentar: «Fra småbarns og spedbarns munn har du latt lovsang lyde». Det blir en oppbygning med at flere og flere sier ordene. En gjentar det da åtte ganger, der den første gruppen har sagt samme setning ni ganger, mens den siste gruppen sier det en gang. Etter dette gjør gruppe ni seg ferdig med siste del av frysbildet sitt (Så forlot han dem og gikk ut av byen, til Betania. Der ble han natten over).

### Sett sammen alle bildene

**Tid: 30 min**

Nå skal dere sette sammen bildene til en helhet. Her må du velge fremstilling som fungerer ut fra størrelse på gruppe, lyd og kirkerom.

* Dersom kirkerommet er stort, kan bildene være på ulike steder i rommet. De kan da enten bli stående i frys etter hvert som bildene er ferdige, eller de kan sette seg på gulvet.
* Vi anbefaler at alle gruppene sitter på gulvet, dersom det er plass. Gruppene kan da sitte og reise seg opp når det er deres tur.
* Dersom gruppene sier teksten sammen, er det kanskje mulighet å ikke bruke mikrofon, og fleksibiliteten blir dermed noe større.
* Dersom det er en liten kirke, med lite plass, kan en bruke midtgangen.

### Til fremføringen i kirken:

Barna kan ha på seg ensfargede, mørke klær.

**Pass på å ha øvd et par gangen på gjennomgang, slik at alle vet hvor de skal sitte / stå, vet når de skal frem og vet når de kan gå og sette seg. Avtal at når du nikker til de kan de gå ut av frysbildet. Dersom du også vil at gudstjenestedeltakerne skal klappe, gir du de et smil og nikk, etter at barna har gått ut av siste frysbilde.**

## Refleksjon over teksten:

10-30 minutters samtale med barna:

* Var det noen som var lys våkne her?
* Hva handlet egentlig denne teksten om?
* Hva kan vi lære av denne?
* Har denne teksten noe med jul å gjøre?

Gi gjerne input og bakgrunnsinformasjon om teksten, der du ser det nødvendig.

Start / avslutt gjerne med å lese fortellingen fra starten på ny.

## Forslag til kort preken:

Når dere er ferdig med refleksjonssrunden om teksten kan du si noe om hva du har tenkt å si i prekenen søndag. Ta veldig gjerne med inn noe av det barna kom frem til under refleksjonsrunden!

Matteus 21,1-17
1.søndag i advent

#### I stallen første gang.

Da Jesus ble født i Betlehem, i stallen, så var det engelen som talte til de unge gjeterguttene ute på marken og sa: «Se, jeg forkynner dere en stor glede, en glede for hele folket: i dag er det født dere en frelser i Davids by; han er Messias, Herren.»

Og englene sang av full hals: «Ære være Gud i det høyeste, og fred på jorden blant mennesker Gud har glede i.» (Lukas 2)

Dette var ikke bare jødenes frelser, men hele verdens frelser. Derfor var det også tre «utlendinger» (vismennene) som kom først med gaver til Jesus sammen med barna, de unge gjeterguttene.

#### I stallen andre gang.

Når Jesus skal inn i Jerusalem før påske, så sender han først disiplene innom en stall for å hente, eller låne, ett esel og en eselfole. Profeten hadde nemlig fra gamle tider sagt at når Messias én dag kommer, så kommer han på et esel.

Da Jesus red inn i byen denne dagen var det ikke englene som sang og ropte og forkynte hvem som nå kom, men folkemengden: «Hosianna Davids Sønn, velsignet er han som kommer i Herrens navn! Hosianna i det høyeste.»

Den Frelseren englene sang om da Jesus ble født, han er det nå folkemengden synger om når Jesus rir inn i Jerusalem.

#### Motstand første gang.

Da Jesus ble født og kong Herodes hørte om en ny konge og en frelser, så ble han redd og sint. Han følte seg truet og ville gjøre alt for å hindre dette i å skje.

Men Jesus vokste opp og han ble den Messias folket hadde ventet på.

#### Motstand andre gang.

Nå kommer Jesus til Jerusalem som voksen mann og blir tiljublet som konge og frelser.
Han jager handelsfolkene ut av tempelet og han lar barna tilbe ham som konge og frelser. Det vekker hat og sinne hos de religiøse lederne, og de spør om ikke Jesus hører folket og barna sier?

Da svarer Jesus dem med et ord fra Salmenes bok, som de skriftlærde kjente godt og kunne utenat: «Fra småbarns og spedbarns munn har du latt lovsang lyde».

#### Lys våken?

I dag blir vi utfordret til ikke å glemme hvilke mennesker det var som først skjønte hvem Jesus var, og som ropte det og som tilba.

* De unge gjeterguttene på marken
* De fremmede vismennene
* Folkemengden i Jerusalem
* Barna på tempelplassen
* Og selvsagt englene, - men det er jo ikke så rart at de visste hvem Jesus er

De som ikke forstod hvem Jesus er var de skriftlærde, kongen, rådsherrene og de som hadde lest alle bøkene og kjente alle profetiene, - de klarte ikke å se hvem Jesus er.

Det var med andre ord helt vanlige mennesker som var de første som vitnet om Jesus og som skjønte hvem han er. Barn og voksne, ulærde og fremmede. Det var de som sang Gloria første gang, sammen med englekoret. De så, de trodde og de delte.

En ukjent mann ved Jerusalem lot Jesus få låne sine to esler. Ham delte.
Folkemengden la palmegrener og kapper på veien foran Jesus. De delte.
Barna i tempelet sang for Jesus. De delte sin tro og sin glede.

Når Jesus lar barna være de som tar ham i forsvar og tilber ham, så er ikke det en plan B, for Gud har hele veien vist at det som er lite i verden er stort for Gud. Gud trenger oss. Han trenger at vi er lys våkne på veien inn i et nytt år og at vi også tør å dele. For Jesus er hele verdens frelser, - akkurat slik englene sang den første gangen, da de sang Gloria for verdens konge og Frelser.

Spørsmål? Ta kontakt med Dorrit Vignes Isachsen på telefon 40406024 eller e-post dorritvi@nmsu.no